Մեզ հետ զրույցում Զարուհու մորեղբայրը նշեց, որ ինքն այս պահին ոչինչ ասել չի կարող, սակայն այդ հարցով դատական նիստեր են ընթանում։ Նրանց փաստաբան Մակար Եղիազարյանը պատմեց եղելությունը։ Ըստ փաստաբանի՝ Հայրապետյանը չի ճանաչել հայրությունը, ինչն իրենք արել են նրա մահից հետո՝ ԴՆԹ թեստի միջոցով, սակայն Մոսկվայում բնակվող, մեկ այլ կնոջից ունեցած դուստրը՝ Անժելիկա Հայրապետյանը, խոչընդոտում է այդ պրոցեսին․ «Լեւոն Հայրապետյանի դուստրը՝ Զարուհին, որն ամենափոքր ժառանգն է, 16 տարեկան է։ Մինչեւ Հայրապետյանի մահը հայրությունն ընդունված չէր զուտ տեխնիկական պատճառներով, քանի որ ծնվելու պահին Հայաստանում չի եղել, եւ ծննդյան վկայականում մոր ազգանունով է գրվել։ Սակայն ամբողջ կյանքի ընթացքում Լեւոնը Զարուհուն ընդունել է որպես հարազատ աղջկա, դրա մասին կվկայեն, պատրաստ են դատարանում ցուցմունք տալ Լեւոնի հարազատ եղբայրները, շրջապատում ճանաչող ցանկացած անձ, ընդհուպ Արցախի թեմի առաջնորդ Պարգեւ Սրբազանը, որ նույնիսկ նամակ է գրել՝ ուղղված դատարանին, որով հաստատել է, որ բազմիցս տեսել է Լեւոնին իր դստեր հետ իրեն այցելելիս, եւ հաստատել է, որ Լեւոնը Զարուհուն վերաբերվել է ինչպես հոգատար հայր։